Ruisrockin turvallisuuspäällikön mukaan alkoholia takavarikoidaan festivaalikävijöiltä hyvin vähän. Silti festivaalialueelle saatiin tänäkin vuonna kuljetettua alkoholia monin erilaisin konstein.

Mistä on kyse? Ruisrockin turvallisuuspäällikön mukaan alkoholia takavarikoidaan festivaalikävijöiltä varsin vähän

Turvatarkastukset työllistävät silti runsaasti ihmisiä: portilla voi kiireisimpänä aikana olla jopa 30 turvatarkastajaa

Tarkastuksista huolimatta osa festarikävijöistä onnistuu salakuljetusyrityksissään

Omien alkoholijuomien tuominen festivaalialueelle on kiellettyä ja laukkutarkastukset tehdään, mutta aina osa festarikävijöistä onnistuu salakuljetuspuuhissaan.

Ruisrockin festivaalialueelta tarkkanenäinen löytää nuoren naisen käsistä vesipullon, jonka "vesi" ei haise vedeltä.

– Ei vai? Vesipullona se tuli ainakin tänne sisälle. Kikka on siinä, että korkki täytyy irroittaa niin, että sinetti ei mene rikki. Kattilassa keitettiin vettä ja pyöritettiin korkkia kuumassa vedessä. Se irtoaa siitä hyvin nätisti, kun se on kuumaa ja pehmeää, nainen kertoo.

Vesipullon lisäksi toimivaksi on testattu alkoholin laittaminen paikkaan, johon miespuolinen turvatarkastaja ei tohdi koskea – alkoholia minigrip-pussiin ja rintaliiveihin.

Myös mehupurkkien käyttö on suosittua. Muovikorkki on uudelleensuljettava ja sen alla olevan metalliläpän saa liimattua takaisin paikoilleen. Mehupurkilla Ruisrockiin alkoholia salakuljettaneet kaksi naista laittavat tekonsa festivaalialueen korkeiden hintojen syyksi.

– Ei ole paljon vaihtoehtoja. Jos hinnat olisivat normaalitasolla, olisi alkoholikielto ihan ok.

Oveluutta peliin turvatarkastuksessa

Viedään pienempi jallupullo housun etuosassa, koska sinne ei vaan kertakaikkiaan tarkastajan käsi uskalla mennä. Ruisrockiin alkoholia salakuljettanut mies

Festareille voi saada salakuljetettua alkoholia myös sen omassa pullossaan. Ruisrockiin saapunut mies kertoo, että lipallinen olkalaukku on hyvä salakuljetusväline.

– Laittaa pullon lippaan ja tarkastuspisteellä ottaa lipan käteen. Samalla antaa merkin tarkastajalle, että voit katsoa tuonne laukkuun, minä tässä nostan lipan valmiiksi ja autan sinua. Tarkastaja on siitä hyvin otettu, tarkastaa laukun sisällön, eikä huomaa lipassa olevaa pulloa.

Toinen kikka, joka tosin sopii vain kohtalaisen pienikokoisille pulloille, on myös toimivaksi havaittu.

Turvatarkastus takavuosien Ruisrockissa. Joona Haarala / Yle

– Viedään pienempi jallupullo housun etuosassa, koska sinne ei vaan kertakaikkiaan tarkastajan käsi uskalla mennä. Jos sinne isomman jallupullon laittaa, niin saattaa housujen tiukkuudesta riippuen tulla näkyvyysongelmia, nuori mies sanoo.

Suosittu kikka on myös viedä pullo festarialueelle jo reilusti etukäteen. Pullon voi piilottaa esimerkiksi hiekkaan tai kaivaa peltoon.

Pitäisikö alkoholin tuonti tapahtumiin sallia?

Ruisrockin turvallisuuspäällikkö Ville Ketonen kertoo alkoholin salakuljetustavasta, jota ei ainakaan kannata kokeilla. Se nimittäin varmasti huomataan.

– Laitetaan injektioneulalla vesimeloniin vähän alkoholia. Mitään epäilyttävämpää kuin vesimeloni ei voi tuoda portille, Ketonen sanoo.

Mitään epäilyttävämpää kuin vesimeloni ei voi tuoda portille. Ville Ketonen, Ruisrockin turvallisuuspäällikkö

Ketosen mukaan Ruisrockissa alkoholia takavarikoidaan festivaalikävijöiltä hyvin vähän. Turvatarkastuksessa löydetyt alkoholit kävijät yleensä luovuttavat pois vapaaehtoisesti. Työtä tarkastukset kuitenkin aiheuttavat. Kiireisimpänä aikana portilla voi olla 30 henkilöä tekemässä turvatarkastuksia.

Turvallisuuspäällikkö Ville Ketonen pohtii, onko nykyinen alkoholilainsäädäntö yleisötapahtumien osalta aivan sopiva tälle vuosituhannelle.

– Vaihtoehtoja löytyy. Ei tarvitse lähteä montaa sataa kilometriä etelään. Ollaanko me sitten Suomessa niin paljon huonompia alkoholinkäyttäjiä, ettei täällä uskaltaisi kokeilla. Hiukan vapaampi lähestyminen kuitenkin tekisi meille todennäköisesti turvallisempia ja helpommin valvottavia tapahtumia.